નવસારી સબજેલમાં કાચા-પાકા કેદી મળી 250 થી વધુ કેદીઓ સામાન્યત: રહે છે. આ ગાયકવાડી સમયની જેલની સૂરત કેટલાક સમયથી બદલાઇ છે. જેલર એન.એ દેસાઇ આ અંગે જણાવે છે કે, જેલમાં લાયબ્રેરી છે. જેના પુસ્તકો કેદીઓ વાંચી શકે છે. રોટલીઓ ઝડપભેર સારી રીતે બને તે માટે રોટલી બનાવવાનું અને લોટ બનાવવાનું મશીન પણ જેલમાં દાતાઓના સહયોગથી લાવવામાં આવ્યું છે. કોમ્પ્યુટર પણ છે. જેના ઉપર કોમ્પ્યુટર શિક્ષણ કેદીઓ મેળવી શકે છે. જેલમાં કાર્યક્રમો યોજવા માટે વિશાળ ‘શેડ’ પણ તૈયાર થયો છે. ઉલ્લેખનીય વાત એ છે કે જેલના કેદીઓ જેલમાં રહી પરીક્ષા પણ આપી શકે છે.